L'Ajuntament consolida i restaura el mur del Temple de Diana i el micvé de la Casa dels Berenguer
09 d’agost 2022

![](/media/o0cl4ekx/c_templodediana.jpg?width=850&height=566.9886363636364)

La Junta de Govern de l'Ajuntament de Sagunt, celebrada el 5 d'agost, ha adjudicat el contracte d'obres de conservació i restauració del llenç nord del Temple de Diana, així com de consolidació de l'espai de la micvé i estructures relacionades i desperfectes al pati de la Casa dels Berenguer, a l'empresa Construmar Xàtiva SL, per un import de 69.575 € (IVA inclòs).

Dels 247,00 m² de superfície total amb la qual compta el Temple de Diana, amb la present intervenció es pretén restaurar i consolidar el llenç nord amb una superfície aproximada de 145,00 m². En este llenç, es procedirà a la presa de mostres per a l'anàlisi de morters; es procedirà al desmuntatge de la cantonada nord-est de maçoneria i rajola, que actualment es troba emmallada a causa del risc de despreniment que té i es realitzarà un sondatge arqueològic per a l'estudi de les estratigrafies verticals de l'edifici. També es procedirà a la neteja amb mitjans manuals del parament per a eliminar plantes, així com la neteja de la façana de carreu, maçoneria i de rajola manual. A més, s'aplicarà un tractament curatiu per a eliminar microorganismes, així com es procedirà a la realització de quatre sondatges arqueològics en els murs; el sanejat i ajustat de fins a 25% de la superfície d'un mur de maçoneria ordinària de pedra arenisca i, finalment, en el cas dels blocs ciclopis, es realitzarà la neteja dels carreus en bon estat de conservació.

![](/media/lntntds5/c_guillermo_05.jpg?width=400&height=266&mode=max)Per la seua part, el regidor delegat de Patrimoni Cultural i Industrial, Guillermo Sampedro, ha explicat que «**es tracta d'una xicoteta acció, sobretot en el que és el mur del Temple de Diana i en el micvé i, bàsicament, es pretén reparar i consolidar uns clevills per a previndre futurs despreniments. El projecte, per tant, és una posada a punt del monument, que la veritat és que s'ha retardat bastant en el temps pel fet que la Conselleria de Cultura ha tardat més del que es preveu a donar-nos els permisos. Per fi ja s'ha adjudicat l'obra i esperem que en tres mesos puga estar acabada, consolidats els dos béns i així poder reobrir la micvé**».

Actualment, el micvé es troba tancada al públic a causa de produir-se lleus despreniments de material disgregat de la zona superior de la volta de canó, per la qual cosa esta intervenció permetrà reobrir el monument i tornar al seu funcionament de visites habitual.

Entre les accions que es realitzaran en el micvé, es procedirà a la presa de mostres per a l'anàlisi de morters; també, a l'aplicació del tractament curatiu per a eliminar microorganismes; la neteja amb mitjans manuals del paràmetre per a netejar els paraments i es durà a terme un tractament de consolidació de fàbrica de tapial, entre d’altres. Pel que fa als desperfectes existents al pati de la Casa dels Berenguer, es realitzaran xicotetes actuacions per a reparar-los.

El Temple de Diana es troba darrere de l'església de Santa Maria i confrontant a la Casa dels Berenguer i només queda del monument un parament, a base de grans carreus, de 15 metres de longitud i quatre d'altura. En els seus voltants s'han localitzat inscripcions per a retre culte a Diana. Va adquirir la condició de Monument Nacional en 1963 i és Bé d’Interés Cultural.

El micvé situat a la Casa dels Berenguer és una xicoteta estança voltada construïda en maçoneria irregular, probablement utilitzada per a banys rituals jueus, a la qual s'accedia mitjançant una escala de dos trams.

![](/media/rnpplbc4/c_casadelsberenguer.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-consolida-i-restaura-el-mur-del-temple-de-diana-i-la-micve-de-la-casa-dels-berenguer/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-consolida-i-restaura-el-mur-del-temple-de-diana-i-la-micve-de-la-casa-dels-berenguer/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-consolida-i-restaura-el-mur-del-temple-de-diana-i-la-micve-de-la-casa-dels-berenguer/ "Linked In")
*   [](mailto:?body=https://aytosagunto.es/va/actualitat/l-ajuntament-consolida-i-restaura-el-mur-del-temple-de-diana-i-la-micve-de-la-casa-dels-berenguer/)